
LUKU 1


Peli keskeytyy


Komisario Mauri Taponen asteli jäähallin käytävällä täysi pahvinen kahvimuki hyppysissään kohti lippunsa oikeuttamaa paikkaa pääkatsomon kolmannessa rivissä ylhäältä laskien. Matkalla hän ohitti lä-himmän esimiehensä, ylikomisario Armas Leveelahden, mutta tämä ei huomannut alaistaan, joten tervehtiminen jäi toteutumatta. Peli käynnistyi. Kentällä olivat vastakkain HPK ja Ilves. Vaikka Mauri kaikkensa koitti, loiskahti kahvi kuitenkin hänen housuilleen. Hän ryysti liian kuuman kahvinsa mahdollisimman nopeasti tyhjiin ja laski kupin jalkoihinsa, jotta pystyisi keskittymään täysipainoisesti urheilunäytökseen.


Hän tarkisti vielä, että hänen kännykkänsä oli auki, koska hän oli päivystävä rikoskomisario. Periaatteessa olisi ollut suotavaa, että hän olisi ollut laitoksella, mutta tästä säännöstä joustettiin, kunhan rikososastolta joku päivystävästä ryhmästä oli paikalla. Mauri Taponen olikin sopinut suosikkietsivänsä Jaana Lindegrenin kanssa, että tämä viettäisi iltaa linnakkeella.


Jo viiden minuutin pelin jälkeen Ilves johti 2–0. Katsomosta kuului tyytymättömiä huutoja. Kun ensimmäistä erää oli jäljellä neljä minuuttia, kompuroi Ilveksen nuori venäläispuolustaja omalla siniviivallaan niin, että HPK:n Masi Kinnunen sai kiekon ja pääsi etenemään Ilveksen maalia kohti. Hän täräytti kiekon räpylänpuoleiseen yläkulmaan. Tässä vaiheessa Mauri lähti hivuttelemaan itseään taas hallin käytä-välle. Hän aikoi soittaa erätauolla työpaikalleen ja tiedustella oliko kaikki hyvin.


Hän oli juuri saanut uuden kahvin, kun hän päätti kuitenkin kurkistella erän loppuun. Aloituksen jälkeen Ilveksen puolustusalueella kiekko pomppi vaarattoman näköisesti Ilveksen nuoren venäläismaalivahdin ulottuville, mutta tämä kauhaisi tyhjää ja kiekko valui maaliin. Näin peli oli 2–2. Mauri siirtyi ulos tupakoimaan.


Siellä hän soitti Jaana Lindegrenin henkilökohtaiseen puhelimeen ja tiedusteltuaan tilannetta, hän sai huojentavan tiedon: vain yksi liikenneonnettomuus oli raportoitu viimeisen tunnin aikana, mutta sekään ei edellyttänyt rikospoliisin puuttumista asiaan. Mauri kertoi alaiselleen, että heitä oli täällä katsomossa hä-nen lisäkseen myös ylempää esimiesainesta. Jaana naurahti:


– Eikö se Leveelahti istu siellä ihan vakituiseen?


– Kai sillä on kausikortti.


Kun Mauri meni takaisin paikalleen istumaan, huomasi hän, että Armas Leveelahti ei ollut paikallaan. Ketään tuttuja hän ei saanut katseellaan paikallistettua, joten hän jäi rauhassa seuraamaan jäähöylän liikkeitä.


Muutamaa minuuttia aiemmin oli jäähallin huoltokäytävällä, jonka varrella joukkueiden pukusuojat sijaitsivat, ollut dramaattinen kohtaus. Kun joukkueet olivat sulassa sovussa astelleet omiin koppeihinsa erän päätyttyä, olivat käytävän kummassakin päässä päivystäneet järjestysmiehet kävelleet kumpikin puoleen väliin käytävää toteamaan, että käytävä oli tyhjä ja siirtyneet takaisin omille päivystyspaikoilleen. He seisoivat molemmat käytävän oven ulkopuolella. Tuomarien pukukopin viereisessä ovessa oli kyltti: välinevarasto. Sinne kätkeytynyt mies veti päälleen erotuomarin paidan. Valmiiksi hänellä oli jo mustat suorat housut ja mustat lenkkitossut. Hän astui käytävälle, siirtyi vierasjoukkueen pukukopin ovelle ja koputti sitä kuuluvasti.


Oven avasi Ilveksen maalivahtivalmentaja Ari Mäyrä. Käytävällä seisova mies tervehti tätä ja pyysi Tuomas Sarkalaa ovelle. Ari Mäyrä ihmetteli mitä asiaa tuomarilla voisi olla Ilveksen päävalmentajalle, mutta hän lupasi etsiä miehen. Sarkala löytyikin kopin perältä, jossa hän juuri selvitti fläppitaulun kanssa venäläispelaajille kuviota, jota tulkki selvensi pelaajille. Mäyrä kopautti häntä olkapäähän ja sanoi:


– Tumppi, erotuomarilla on sulle jotain asiaa tuolla ovella.


Tuomas Sarkala tuli pukukopin ovelle ja kysyi ihmetellen mitä asia koski. Mies viittasi hänet käytävän puolelle. Sarkala astui ulos ja sulki pukukopin oven selkänsä takana. Mies otti oikealla kädellään reiteensä kiinnitetystä kotelosta pitkäteräisen veitsen ja painoi sillä kevyesti Sarkalan vatsaa vasten. Toisella kädellään hän otti taskustaan pienen kankaankappaleen, ja sanoi Sarkalalle:


– Avaa suusi tai tämä puukko uppoaa mahaan.


Sarkala oli ihmeissään mutta avasi suunsa. Kankaankappale oli kloroformiin kostutettu, joten se maistui kuvottavalta, mutta teki myös tehtävänsä. Aine alkoi vaikuttaa Sarkalan kehossa huumaavasti välittömästi päästyään kosketuksiin limakalvon kanssa. Mies otti Sarkalaa kädestä ja saatteli tämän kulman taakse kohtaan, jossa oli loivasti V:n muotoisen käytävän alakärki. Paikassa oli katvealue, johon ei kummallakaan järjestyksenvalvojalla ei ollut suoraa näköyhteyttä. Normaalilla vilkaisuilla juuri kärkikohta jäi näkymättömiin.


Sarkala ei ehtinyt kysyä mitään, kun mies survaisi veitsen hänen vatsaansa. Samalla mies vannotti:


– Nyt jos et ole ihan paikallasi, niin kuolet just.


Sarkala nojasi selkänsä seinää vastaan ja hänen silmissään alkoi jo sumenemaan. Mies veti veitsen irti ja upotti sen saman tien uudestaan sisään, nyt oikealle puolelle mahaa. Sarkala putosi polvilleen. Mies kumartui hänen mukanaan ja toisti veitsimanööverin vielä kerran alavatsaan. Sitten hän veti veitsen vielä kerran irti ja upotti sen vasemman kylkikaaren alle lä-hes pystysuoraan ylöspäin, jolloin se väistämättä pää-tyi sydänpussiin. Sarkala oli jo lähes tajuton, mutta hän vielä kuuli, kun mies kirosi häntä ja raivosi:


– On olemassa ihmisiä, jotka tulevat estämään Suomen vanhimman ja hienoimman jääkiekko–organisaation pilaamisen venäläisillä tusinavahvistuksilla.


Mies jätti veitsen paikoilleen, astui muutaman askeleen oikealle, ja päätyi varauloskäynnin ovelle. Siitä mies pujahti hätäpoistumistielle. Ennen kuin hän astui hallista ulos, veti hän tuomarinpaidan pois päältään ja sen alta paljastui musta, korkeakauluksinen poolopusero. Jos mies olisi ymmärtänyt, että yksi tärkeimmistä todisteista häntä vastaan tulisi olemaan DNA–näyte tuomarinpaidasta, ei hän olisi ehkä jättä-nyt sitä jälkeensä. Hän oli kuitenkin ajatellut, että jos tuomariin asuun pukeutunut mies astuu kesken pelin ulos hallista, herättäisi se enemmän huomiota sivullisissa kuin tavallisissa vaatteissa kulkeva mies. Kun mies astui ulkoilmaan, pysähtyi hänen kohdalleen henkilöauto, jonka oikeanpuoleiselle etuistuimelle hän istui. Kuski kysyi:


– Menikö kaikki hyvin?


– Meni.


Miehet kurvasivat pois paikalta.


Ari Mäyrää oli alun pitäen jäänyt vaivaamaan se, mitä asiaa päätuomarilla voisi olla Sarkalalle ja hän lähti etsimään miestä käytävältä. Hän ei ehtinyt ottaa kuin muutaman askeleen, kun hän näki Sarkalan. Tämä makasi valtavassa verilammikossa kyljelleen lyyhistyneenä. Mäyrä kirosi, kumartui Sarkalan viereen ja yritti läpsiä tätä poskille. Hän painoi kätensä tämän kaulalle eikä löytänyt pulssia. Hän hyppäsi pystyyn ja paukutti nyrkillään HPK:n pukukopin oveen. Oven tuli avaamaan hänen kollegansa, kotijoukkueen maalivahtivalmentaja. Mäyrä huusi:


–Lääkäri, äkkiä!


Heti oli selvää, että oli kyseessä hätätilanne, joten HPK:n vastaava valmentaja ei ryhtynyt kyselemään, vaan juoksi kopin perälle, jossa hoitohuoneessa lää-käri tutki yhden pelaajan rannetta. Hän juoksi lääkä-rin luo, vetäisi tämän olkapäästä itseään vasten ja huusi:


– Nyt on joku hätä! Tule Ilkka heti, Ilveksen maalivahtivalmentaja etsii lääkäriä!


Ilkka Leppänen kaappasi lattialta mukaansa hoitovä-linelaukun ja miehet juoksivat kopista ulos. Ari Mäyrä oli jälleen Sarkalan vierellä, viittasi tulijat sinne ja kertoi lääkärille, joka tuijotti hölmistyneenä, mitä oli tapahtunut:


– Tuomari tuli hakemaan Sarkalan Tumppia. Ne tuli tähän käytävälle ja nyt Tumppi makaa tuossa. Muuta en tiedä.


Lääkäri kiskaisi Sarkalan paidan auki, jolloin heille paljastui kammottava ja totaalinen tuho. HPK:n maalivahtivalmentaja, joka oli tullut heidän mukanaan käytävälle, lähti juoksemaan kohti toista käytävän päätä löytääkseen järjestysmiehen. Hän löysikin omalta paikaltaan kokeneen järjestyksenvalvojan ja palasi tapahtumapaikalle tämän kanssa.


Tällä välin kummastakin pukukopista oli tullut jo muutamia pelaajia ihmettelemään mistä oli kyse. Myös hallissa ollut ambulanssipäivystys oli hälytetty ja samaa reittiä tieto saavuttaisi ennen pitkää myös poliisin. Järjestysmies Pekka Vainio avasi suunsa:


– Se rikospoliisin yksi pomo istuu aina tuolla eteläpää-dyn nurkassa vakiopaikallaan. Mä käyn hakemassa sen.


Hän löysikin Armas Leveelahden ja viittasi tämän käytävälle pois katsomosta.


– Seuratkaa minua ja tulkaa. Mennään huoltokäytä-välle. Siellä on tapahtunut kamalia.


– Mitäs minä siellä…no, mennään sitten.


Leveelahti suostui varsin vastentahtoisesti tällaiseen hyvin toiminnalliselta kuulostavaan tehtävään. Kun he saapuivat huoltokäytävälle, oli paikalla jo puolenkymmentä järjestysmiestä ja ainakin viisitoista pelaajaa. Leveelahti sai selostuksen tapahtumista useammasta suusta. Hän sai myös kuulla, että poliisi oli jo tulossa.


Samassa käytävän päästä työnnettiinkin jo pyöräpaareja paikalle ja heidän perässään asteli myös sinihaalarinen kaksikko. Leveelahti viittasi poliisiparin luokseen. Paikalle oli saapunut myös järjestyksestä hallissa vastaava järjestysmiesten pomo, jota Leveelahti ohjeisti:


– Ketään ei saa päästää tästä hallista kotiin. Kaikki ovet siis lukkoon. Ja vasta kun saadaan kaikille oville poliisipartio, niin ruvetaan päästämään ihmisiä ulos. Kunhan siis saadaan ensin kaikilta henkilötiedot ylös.


– Entäs peli, kysyi joku HPK:n paidassa seisova jää-kiekkoilija.


HPK:n joukkueenjohtaja, joka oli myös hälytetty paikalle, sai Leveelahdelta selkeät ohjeet:


– Menet kuuluttamoon ja ilmoitat, että ottelu on keskeytetty. Mutta kaikkien on istuttava rauhallisesti paikoillaan eikä minkäänlainen ryntäily ole suotavaa. Soitan päivystävälle rikoskomisariolle.


Leveelahti otti tilanteen hallintaansa kokeneen rikostutkijan otteella, vaikka olikin toiminut jo vuosia hallinnollisissa tehtävissä.


Hän soitti Mauri Taposelle. Taponen vastasi nimellään puhelimeen ja ylikomisario älähti:


– Armas täällä. Missä sä olet?


– Olen jäähallissa.


– Helvetin hyvä. Sun ryhmäshän päivystää?


– Kyllä. Jaana on linnakkeella puhelimen vieressä.


– No sinä juokset nyt pikimmiten tänne pukukoppien luo, täällä on tapahtunut henkirikos.


Mauri lähti luonnollisesti näin selkeiden ohjeiden jälkeen heti juoksemaan paikalle. Kun hän oli ensimmäiset portaat alas selvinnyt, pysäytti järjestysmies hänet ja ilmoitti kaikenlaisen ryntäilyn olevan kielletty ja kaikkien olisi pysyttävä paikoillaan.


– Minä tiedän, Mauri totesi ja näytti virkamerkkiään ja pyysi raivaamaan tietä, että hän pääsisi mahdollisimman nopeasti pukukoppikäytävälle.


Kun Mauri saapui huoltokäytävän ovelle, oli Armas Leveelahti jo siellä vastassa. Mauri kysyi:


– Miten sinä tänne jo ehdit?


– Tuo yksi järjestysmies on vanha tuttu ja osasi tulla minut nykäisemään katsomosta.


– Kuka täällä on tapettu?


– Ilveksen valmentaja, Tuomas Sarkala.


– Älä helvetti. Onko tappajasta mitään tietoa?


– Ei minulla ole mitään tietoa muusta. Soita heti ryhmäsi paikalle.


Ensihoitajat odottivat kärryjensä kanssa. Leveelahti vaati, että ennen ruumiin pois viemistä olisi suoritettava tekninen tutkinta niin että ruumis olisi paikalla.


Mauri pysähtyi tapahtumapaikalle, tervehti kädenheilautuksella kaikkia, ilmoitti olevansa rikosta tutkivan ryhmän komisario ja että hänellä oli vastuu rikospaikasta, ja sen vuoksi kukaan ei saanut poistua vaan kaikkien oli mentävä omiin koppeihinsa.


– Peli on keskeytetty ja yritämme mahdollisimman nopeasti saada tilanteen sille tolalle, että pääsette kotiin.


Myös tuomarit seisoivat paikalla ihmettelemässä. Ari Mäyrä nappasi vielä Mauria hihasta ennen kuin suostui menemään koppiinsa.


– Sillä tappajalla oli tuomarinpuku, mutta ei se ole kukaan noista, se oli pienempi kooltaan se mies.


– Sinä siis näit hänet?


– En minä tappoa nähnyt, mutta minä avasin oven, kun tuomariksi pukeutunut mies tuli hakemaan Sarkalaa.


– Selvä. Mene nyt koppiin, me puhumme tästä myö-hemmin lisää.


Taponen ohjasi myös tuomarit takaisin omaan koppiinsa.


– Kuulitte varmaan, että peli on keskeytetty. Kaikkia tullaan kuulustelemaan, kukaan ei saa poistua. Pitä-kää myös ne tuomarinasut päällänne, älkääkä peskö käsiänne.


Sitten Mauri astui muutaman askeleen sivummalle ja soitti taas Jaanalle. Jaana vastasi puhelimeen toteamalla:


– Ei täällä ole edelleenkään mitään hätää.


– Mutta täällä on. Soita kaikki koolle. Täällä jäähallin huoltokäytävällä on ruumis.


Jaana keskeytti esimiehensä ja sanoi:


– Olepas hetki hiljaa. Kuuntele kun minä toistan. Tullaan koko ryhmä jäähallin pukukoppikäytävälle, siellä on ruumis.


– Juuri niin.


– Selvä.


– Ja tuo tekninen tutkinta tullessasi.


Aivan ensimmäiseksi Jaana soitti teknisen tutkinnan päivystykseen. Sitten hän ryhtyi pukemaan päälleen kevlar–liiviä ja vyötä, johon sai ripustettua pampun ja pippurisumuttimet. Samalla hän jo painoi puhelimestaan Simon pikavalinnan. Kun Simo avasi linjan, Jaana ei jäänyt kuuntelemaan vaan huusi:


– Kengät jalkaan ja takki päälle. Juokset ulos! Juokset kohti sitä makkarakioskia. Mä tulen linnakkeelta vastaan ja otan sut kyytiin. Jäähallissa on tapettu joku.


– Helvetti.


– Eikä siinä kaikki. Juostessasi soitat kaikki muut liikkeelle. Mauri on siellä jo. Jelena saa tulla päivystä-mään puhelinta, mutta Elias ja Ville on saatava kiinni ja sinne hallille. Nappaan sut kyytiin kun lähden täältä ja jätän putiikin hetkeksi ilman päivystystä.


Jaana juoksi portaita alimpaan kerrokseen, jossa järjestyspoliisin päivystäjä istui monimutkaisen näköisen kuulokepöydän ääressä. Jaana hihkaisi tälle:


– Kaikki partiot, jotka saat irti, niin jäähallille. Mä lähden sinne ja kerään meidän ryhmää kokoon. Mauri on siellä jo. Eli kaikki, jotka vaan saat irti! Päästäisiin kerrankin Kerhon peliin ilmaiseksi, mutta peli on keskeytetty.


Jaana napautti kesken juoksun avaimesta Audin ovet auki, hyppäsi kyytiin ja heitti etupenkille Simo Savulle kasaamansa työvälineet. Jaana runttasi etusä-leikössä välkkyvän sinisen valon päälle ja sireenin soimaan. Tiellä oli rauhallista. Hän ehti Turuntielle Yö-makkara-grillin kohdalle koko lailla samaan aikaan kuin Simo. Jaana heitti u–käännöksen ja Simo kysyi:


– Ehdinkö ostaa makkaran?


– Et ehdi.


Simo kiipesi kyytiin ja ihmetteli:


– Mihinkäs nyt näin tuli hännän alla ollaan matkalla?


– En tiedä sen enempää kuin että Mauri soitti äsken. Pohjantähti–areenan pukukoppikäytävällä on joku vainaa.


– Onpa mennyt kiekko kovaksi peliksi. Sain Villen kiinni ja se lupasi etsiä Eliaan ja tulevat kun ehtivät. Ja Jelena menee päivystämään puhelinta.


Poliisikaksikko paahtoi Poltinahontietä sellaista kyytiä, että muiden kulkijoiden oli syytä totella hälytysajon tunnusmerkkejä. Jaana ajoi suoraa hallin vasemmanpuoleiselle etuovelle. Siinä he joutuivat hetken aikaa rynkyttämään ovea, ennen kuin järjestysmies tuli laskemaan heidät sisälle. Jaana näytti virkamerkkiään ja ilmoitti heidän olevan rikospoliisista ja tulossa virkatehtäviin. Järjestysmies päästi heidät sisään ja sulki sitten oven takaisin lukkoon. Mies viittasi heidät seuraamaan perässä:


– Menette tästä suoraan, päädytte paikalle väistä-mättä.


Jaana ja Simo kävelivät reipasta kyytiä risteyskohtaan, josta pelaajat pääsivät jäälle. He näkivät jo kaukaa, että risteyksen täytti väenpaljous. Mauri huomasi heidät ja tuli vastaan. Hän pysäytti heidät ja ryhtyi heti antamaan esitietoja:


– Erotuomariksi pukeutunut henkilö puukotti hengiltä Ilveksen valmentajan Tuomas Sarkalan. Oli hakenut Sarkalan vierasjoukkueen pukukopista ja puukottanut tässä hengiltä.


Jaana tiedusteli:


– Missäs nyt ovat tuomarinpukua käyttävät herrat?


– Suljin ne tuonne omaan koppiinsa. Sinnehän meidän tulee ensimmäisenä mennä, mutta alkuoletuksen mukaan tappaja ei ole kukaan heistä.


– Miten niin?


– Yksi Ilveksen valmennusporukasta, sellainen siilitukkainen mies, oli avannut oven, kun ovea oli rynkytetty ja ovelta oli kysytty Sarkalaa. Oli ollut tuomarin kuteissa, mutta tämä kaveri ehti sanomaan, että hänen mielestään pukukopin ovella käynyt mies oli tuomareita lyhyempi. Tämä henkilö siis oli nähnyt hyvinkin tämän ovella käyneen miehen, itse puukotusta kukaan ei ole vielä ilmoittanut nähneensä.


Simo tiedusteli Maurilta:


– Mitä tuo Leveelahti täällä häärää?


– Älä nyt, meidän arvoisa esimiehemme oli ensimmäinen poliisihenkilö paikalla. Saa itse selittää, mutta ilmeisesti joku oli sen tunnistanut ja hakenut katsomosta.


– Ja sä olit täällä kanssa?


– Juu. Aarmas soitti mulle, mä soitin Jaanalle ja nyt ollaan tässä. Halli on suljettu. Ketään ei ole päästetty tietääkseni ulos sen jälkeen, kun ottelu keskeytettiin. Välikohtaus siis tapahtui ensimmäisellä erätauolla. Soitin myös jäppisten komisario Ketolalle. Se lupasi tulla organisoimaan tämän väen muistiinmerkitsemisen ja ulos päästämisen.


Jaana kertoi hälyttäneensä päivystävän tekniikan paikalle.


– Sen pitäisi olla paikalla minä hetkenä hyvänsä.


Samassa Ketola ilmestyikin paikalle. Miestä oli vaikea olla huomaamatta, sillä hän oli 195 cm pitkä ja massaakin oli varmasti 125 kiloa. Mauri kertoi tällekin lyhyesti mitä oli tapahtunut ja Ketola ymmärsi, että ensimmäinen tehtävä olisi saada ihmiset hallista ulos.


– On suoranainen ihme, ettei mitään paniikkia ole puhjennut. Onko mitään muita erikoistuntomerkkejä kuin veriset kädet mitä osattaisiin etsiä?


– Tosi huonosti. Odotahan, haetaan tuolta Ilveksen kopista se yksi kaveri.


Mauri Taponen ja Jussi Ketola astelivat Ilveksen koppiin ja Mauri tunnisti miehen, jonka kanssa oli puhunut. Hän vinkkasi tämän luokseen.


– Kerropas nyt mahdollisimman tarkasti sen henkilön tuntomerkit, joka kävi tuossa ovella Sarkalaa käytä-välle kutsumassa.


Mäyrä oli toiminut ansiokkaasti ja tehnyt itselleen listan, että muistaisi kaiken. Hän oli aloittanut kuvan kokoamisen mielessään alhaalta ylöspäin:


– Miehellä oli mustat lenkkitossut, mustat suorat housut ja tuomarinpaita. Taisi olla myös mustat hanskat, mutta en ole ihan varma. Lyhyt tumma tukka, pienet viikset.


– Kuinka pitkä?


– Mä olen itse 179, se oli mua lyhyempi. Sanoisin 175.


– Näillä päästään jo aika hyvin liikkeelle. Mennäänhän nyt vielä katsomaan nämä oikeudenjakajat, jos kävisi niin hyvä tuuri, että tunnistaisit jonkun.


Seuraavaksi he marssivat tuomareiden pukusuojaan, jossa raitapaitainen nelikko istui yhä työvaatteissaan. Mauri kysyi aluksi:


– Onko joku teistä käynyt erätauon aikana vierasjoukkueen pukukopin ovella asioimassa valmentaja Sarkalan kanssa?


– Ei olla.


– Olitteko kaikki yhdessä koko ajan?


– Kyllä, paitsi vessassa on käyty, mutta se on tässä samassa tilassa.


– Onko kukaan erätauon aikana poistunut kopista?


– Silloin tultiin katsomaan, kun kuultiin että oli jokin häly käynnissä.


– No, tätä asiaa ei voi kauaa yleisöltä piilottaa, niin voin tässä sanoa, että tuomarinasuun pukeutunut mies kävi pyytämässä Sarkalaa ulos erätauolla ja hän on nyt ykkösepäilty Sarkalan puukotukseen, joka tapahtui tuossa muutaman metrin päässä.


– Ei helvetti, totesi toinen linjatuomareista ja sanoi saman hengenvetoon: – Peli pitää keskeyttää.


– On keskeytetty jo. Poliisi tulee haastattelemaan kaikki. Tässä vaiheessa järjestyspoliisit ovat ovilla, jossa otetaan henkilötiedot ylös ja kun saadaan rivit järjestykseen, niin ryhdytään käymään ihmisiä läpi. Tämä herra, mikä sinun nimesi olikaan?


– Olen Ari Mäyrä.


– Tämä mies avasi pukukopin, kun oveen koputettiin. Sen vuoksi hän on nyt mukanamme


Mäyrä sanoi: – Ei se ollut kukaan näistä. Nämä kaverit ovat varmaan ilman luistimia mua pidempiä. Ei se kukaan näistä ollut.


– Asia selvä.


Mauri totesi vielä tuomarinelikolle: – Ottelu on siis keskeytetty. Voitte riisua virkapuvut päältänne ja pukea omat vaatteet päälle. Takavarikoimme nuo tuomarien asut. Sitten annatte nimet tuossa käytävällä päivystävälle poliisille ja sitten olette vapaat tämän illan osalta. Kysyn teiltä vielä, että mistä hankitte näitä tuomarinasuja?


Toinen päätuomari vastasi: – Kauden alussa Liiga toimittaa riittävän määrän asuja. Käsittääkseni jokaisessa liigahallissa on tuomarin vara–asuja.


– Selvä. Onko näitä asuja missään myytävänä?


– Kyllä niitä on, siellä sun täällä.


– Eli tuomarinasun hankkiminen ei ole varsinaisesti vaikeaa?


– Ei ole.


– Selvä. Vielä minulla on yksi kysymys: onko tässä pukukopissa käynyt kukaan ennen minua tuomarinelikkoonne kuulumaton henkilö?


– Ei ole, miehet puistelivat päätään.


– Voitte riisua ja vaihtaa siviilit päälle.









LUKU 2


Ensimmäinen johtolanka ja tutkimukset alkuun


Jäähallilla saatiin kaikille oville organisoitua poistumispiste. Siitä pääsi aikuiset yksi kerrallaan, alaikäiset lapset saivat tulla vanhempiensa mukana. Kaikkien nimet kirjattiin. Ihmisille kerrottiin, että hallissa oli tapahtunut henkirikos ja että kaikkien tulisi olla helposti saavutettavissa lähiaikoina. Varsinaisesti ketään ei kielletty matkustamasta kauemmas. Näin halli ryhtyi hitaasti tyhjenemään ja itse rikospaikan läheisyydessä käynnistettiin poliisin tarkat tekniset tutkimukset.


Yksi avustavista järjestysmiehistä käveli varapoistumistietä aina ulko-ovelle asti ja hän näki jo muutaman metrin päästä, että hänen taskulamppunsa valokiilassa oli käytävälle viskattu erotuomarin paita. Hän palasikin takaisin ja vinkkasi ensimmäiselle kohdalle sattuneelle poliisille. Se oli Simo Savu.


– Löysin pois heitetyn erotuomarin paidan.


Simo pyysi yhden teknisistä tutkijoista mukaansa ja he lähtivät miehen seuraamana varapoistumistielle. Simo kyseli samalla, oliko tämä poistumistie aina avoinna.


Huoltomies vastasi: – Aina. Se on lakisääteinen juttu.


Tekninen tutkija kumartui paidan ääreen ja totesi: - Silmämääräisestikin sanottuna siinä on pieniä veritahroja.


Hän otti ensin valokuvan paidasta, sitten nosti sen todistepussiin ja veti valkoisella liidulla paidan löytymiskohtaan ruksin. Simo esitti vielä kysymyksen:


– Siis tästä ovesta pääsee poistumaan ulos milloin vain?


– Kyllä näin on.


– Vaikuttaa siltä, että meidän ratsiamme noilla hallin ovilla on täyttä ajanhukkaa. Tästähän se on mennyt.


Simo soitti Jaanalle ja pyysi tämän varauloskäynnille ja kehotti ottamaan komisarion mukaan. Jaana ja Mauri olivatkin hetkessä heidän luonaan. Paidan löytänyt järjestysmies kertasi mitä hän oli löytänyt ja mistä. Simo sanoi väliin ainoastaan varapoistumistien olevan aina auki.


– Joo, tästä se on mennyt, Maurikin myönteli.


Hän soitti järjestyspuolen komisario Ketolalle. Jussi Ketola hölkytteli nopeasti paikalle, totesi tapahtuneen ja piti myös todennäköisenä, että tästä oli syyllinen mennyt. Hän ei kuitenkaan halunnut keskeyttää hyvin etenevää hallin tyhjenemistä.


Mauri totesi Jaanalle ja Simolle: – Täällä on nyt tutkimukset niin hyvässä vauhdissa, niin eiköhän me mennä linnakkeelle ja pidetään ensimmäinen tutkimuspalaveri. Saadaan tämä meidän osalta käyntiin.


– Hyvä ajatus, totesi Jaana.


Simo esitti vielä, että he olisivat kerjänneet HPK:lta kassillisen makkaroita mukaan. Mauri totesi, että sen kun kerjäät. Simo kävi neuvottelemassa myyntipisteessä mahdollisesti hävitykseen menevistä lihapiirakoista ja makkaroista. Kyllähän näitä olikin, ja ystä-vällinen myyjätär valmisti Simolle folioon käärityn valtavan paketin höyrymakkaroita ja lihapiirakoita. Jaana odotti kärsimättömänä autossa, kun Simo hölkkäsi kyytiin makkarapaketti sylissään.


Mauri kysyi vielä ylikomisario Armas Leveelahdelta ettei tällä olisi mitään sitä vastaan, vaikka Mauri tiesikin, että Maurin ollessa tapauksen johtava tutkija, hä-nen ei tarvitsisi keltään mitään lupia kysellä. Armas Leveelahdella ei ollut vastaan sanottavaa, vaan hän aikoi myös osallistua palaveriin. He sopivat sen alkavaksi puolen tunnin jälkeen, puoli kahdeksalta, neuvotteluhuoneessa.


He kokoontuivat tutun pöydän ympärille kahvin, teen ja täytekeksien sekä Simon tuomien lihapiirakoiden ja makkaroiden ääreen. Pöydän ympärillä olivat tutkinnanjohtaja Mauri Taponen, tämän esimies ylikomisario Armas Leveelahti, Maurin ryhmän ylikonstaapelit Jaana Lindegren ja Simo Savu, konstaapelit Elias Saario, Ville Kohokas ja Jelena Rygmina sekä tutkintasihteeri Eeva Tolonen.


Mauri pyysi Eevaa tekemään fläppitaululle jonkinlaista aikajanaa ja ilmoitti palaverin alkaneeksi ja aikovansa itse laatia saman tien tapahtumista kronologisen asioiden seuraamista helpottavan järjestyksen, jossa hän piti keskiössä sitä missä järjestyksessä hän itse oli saanut mitäkin tietoonsa.


– Pohjantähti-areenalla, liigaottelu HPK-Ilves ensimmäisellä erätauolla, noin kello 17.40, sain puhelimessa tiedon esimieheltäni, että hallin huoltokäytävällä oli tapahtunut henkirikos. Olin silloin aika lailla suoraan vastapäätä katsomossa, ja lähdin juosten kohti huoltokäytävää niin ripeästi kuin pääsin. Ja pääsinkin ripeästi, sillä eräs järjestysmies teki minulle tietä pohjoiselle käytävälle, jossa oli tukkeeksi asti erätauon viettäjiä. Saapuessani paikalle ambulanssiväki oli juuri saapunut toteamaan, ettei mitään ollut enää tehtävissä potilaan hengen pelastamiseksi. Sain tietää monesta suusta heti, että kysymyksessä oli Ilveksen valmentaja Tuomas Sarkala, joka oli joutunut puukotusväkivallan uhriksi vain joitain minuutteja aiemmin. Ilmeni Ilveksen yhtä apuvalmentajaa, Ari Mäyrää, haastatellessani, että joku oli tullut koputtamaan heidän koppinsa ovelle, Mäyrä oli avannut ja oven takana oli seissyt noin 175 cm pitkä mies pukeutuneena erotuomarin asuun. Luistimia ei ollut, vaan lenkkitossut jalassa. Mies oli halunnut tavata valmentaja Sarkalan. Mies oli jäänyt käytävälle odottamaan, kun apuvalmentaja haki Sarkalaa. Sitten tuli parin kolmen minuutin katvealue. Ari Mäyrä lähti käytä-välle etsiskelemään Sarkalaa, koska hän oli kiinnostunut siitä mitä asiaa tuomarilla voisi olla valmentajalla ensimmäisellä erätauolla perussiistissä pelissä. Mäyrä löysi Sarkalan verilammikosta makaamassa kyljellään. Pulssia hän ei löytänyt eikä saanut miestä tajuihinsa. Mäyrä astui HPK:n pukukopin ovelle, rynkytti sitä, kunnes sai sieltä jonkun havahtumaan. Taas kuulemma kysymyksessä oli maalivahtivalmentaja. Mäyrä vaati lääkärin paikalle, joka tulikin ja totesi Sarkalan kuolleeksi. Pari kertaa lääkäri painoi elvytysluontoisesti Sarkalan rintakehää, mutta tämä oli aiheuttanut vain veren pursuamisen puukonjäljistä. Lääkäri lopettikin painelun. Soitin Jaanalle, ohjeistin tulemaan hallille ja matkalla tavoittamaan kaikki ryhmän jäsenet. Ja nyt olemme tässä. Pidämme ensimmäistä palaveria. Olemme käynnistäneet murhatutkimuksen. Pistetäänhän murhatusta oma sivu.


Eeva Tolonen aloitti uuden sivun isosta lehtiöstä. Uhri: Tuomas Sarkala. 45 vuotta. Sitten hän kirjoitti: jääkiekkovalmentaja.


Mauri kysyi: – Tietääkö kukaan tästä Sarkalasta mitään erityistä?


Kaikki puistelivat päitään.


– Meidän täytyy siis ensitöiksemme ottaa yhteys Ilveksen joukkueenjohtoon. Pyydän, että sinä Jaana soitat tälle herralle, jonka nimi näyttäisi olevan Reijo Palo. Eli totuus on se, että emme tiedä uhristamme muuta kuin hyvin pinnallisen julkisen kuvans. Ja sitä-kään jääkiekkoa seuraamattomat eivät tiedä. Joten jotain tässä on takana, mistä meillä ei ole vähäisintä-kään käsitystä. Mietitäänpäs sitten murhaajaa.


Eeva avasi jälleen uuden sivun.


– Murhaaja on mies, 175-senttinen, plus miinus viisi senttiä, hoikka, kuuluu siihen loppujen lopuksi pieneen joukkoon ihmisiä, jotka pystyvät kasvoista kasvoihin tappamaan teräaseella uhrinsa.


Jaana keskeytti: – Emme voi olla varmoja, että hän on mies.


– Totta, Mauri tuki häntä ja jatkoi: – Jos ei ole kokenut tappaja tai koulutettu sotilas tai vastaava, kysymyksessä on persoonallisuushäiriöinen, vähintäänkin sosiopaatti, kenties psykopaatti. Mutta ei lähdetä vielä tähän arvailuun. Hän on tuntenut hyvin erätaukoproseduurin sekä paikan pohjapiirustuksen. Hän on ilmeisesti poistunut varauloskäynnin kautta välittö-mästi teon tehtyään ja siinä vaiheessa hylännyt tuomarin paidan, jonka todennäköisesti on saanut saman käytävän varrella olevasta välinevarastosta, jonka hyllyltä löysimme pinon tuomarien vara-asuja. Vaikka kun haastattelimme yhtä ottelun tuomareista kertoi tämä, että Liiga toimittaa heille kauden aluksi nipun numeroituja ja nimikoituja paitoja, mutta niiden ostaminen ei ole vaikeaa netistä tai kaupoista ja sen lisäksi niitä on jokaisessa hallissa varalta, joten surkea vihje on sekin.


Simo ehdotti: – Meidän täytyy julkistaa pikimmiten murhaajan pakenemisreitti ja toivoa silminnäkijää.


– Niin, kyllä, myönsi Mauri. – Tämä kaverihan ei varsinaisesti vältellyt nähdyksi tulemista. Toisaalta hä-nellä ei ollut muuta mahdollisuutta saada Sarkalaa yksin käytävälle.


Armas Leveelahti pyysi puheenvuoron. – Ilmoitan tässä vaiheessa, että minun antini tähän palaveriin on jo tullut läpikäydyksi, joten poistun paikalta. Sitä ennen kerron, että olen ilmoittanut tapahtumista keskusrikospoliisin päivystykseen. Sieltä minulle soitti takaisin Sari Lassila-niminen ylikonstaapeli. Tulee ottamaan yhteyttä Mauri sinuun vielä tämän illan kuluessa.


Jaana kysäisi tässä vaiheessa Maurilta: – Saitko muuten eilen Tiina Raikasta kiinni?


– Sain. Tai oikeastaan hän sai minut, kun olin ensin jättänyt soittopyyntöjä sinne ja tänne. Hän tulee mielellään meille, mutta pystyy aloittamaan vasta kahden viikon päästä maanantaina.


– Mitä sen pitää vielä kaksi viikkoa tuhnata?


– Ei suostunut kertomaan, mutta kahden viikon päästä tulee kuulemma mielellään. Kai se jotain töitä saattelee loppuun siellä petoksilla.


– Selvä. Eli tällaista korkean profiilin juttua lähdetään painamaan tuttuun tapaan vajaalla ryhmällä?


– Näin on. Mutta lohduksi voin kertoa, että minulle on jo myönnetty ensimmäisiksi kolmeksi päiviksi alkuhaastattelujen tekemiseen naapurijaoksesta kolme konstaapelia. Herrat Onni Nuutinen, Kari Hakala ja neiti tai rouva Niina Kilpiö ovat ryhmämme jäseniä muutaman päivän ajan. He ovat saaneet tiedon. Sanoin, että töihin pitäisi ilmoittautua huomenaamulla yhdeksältä. Olen pyytänyt tänä iltana paikalle kymmenkunta henkilöä esihaastatteluun tai ensimmäiseen kuulusteluun – sen saa toimittava viranomainen päättää. Tosissaan rupeamme huomenna purkamaan sitä jonoa, joka nimilistoista hallin ovilta koottiin. Mutta emme lähde sunnuntaiaamuna seitsemältä ovikelloja soittamaan, vaan kokoonnumme täällä yhdeksältä. Mutta sitä ennen tässä on Eliaalle kolme nimeä: HPK:n toiminnanjohtaja, halliyhtiön pomo ja ottelutapahtuman turvallisuuspäällikkö. Tulen itse tapaamaan Ilveksen paikalla olleen johtajan, joka jäi pyynnöstäni pois Ilveksen bussista sekä Ilveksen faniryhmän epävirallisena johtajana touhuavan Heini Hirven ja HPK:n vastaavan hahmon Jani Kupiaisen. Vedämme näitä kuulusteluja siten, että Jelena on Eliaan pari ja Ville minun parini. Simo saa tavata vielä tänään järjestysmiesten kenttäjohtajan, hallin teknisen pomon ja lisäksi olen järkännyt sinulle huoltokäytä-vän päissä seisseiden järjestysmiesten nimet ja puhelinnumerot. Ei olla koko yötä täällä, ennakoin, että tästä tulee pitkä ja hankala tutkinta. Luonnollisesti ylityölupa on vapaa, mutta mennään kuitenkin täksi yöksi kotiin, jotta ollaan huomenna lujassa iskussa.


Mauri vastasi välkkyvään puhelimeensa. KRP:n etsivä Sari Lassila kertoi saapuvansa paikkakunnalle huomenaamuna mukanaan Asko Kekkonen.


– Hän lieneekin teille jo tuttu, Lassila arveli.


– Tuttu on. Meillä on yhdeksältä ensimmäinen palaveri. Yrittäkää tulla siihen.


– Sopii hyvin.


Mauri kysyi vielä: – Onko kaikille nyt tulevan vuorokauden aikataulu selvillä?


Jaana tarkensi vielä: – Kysyisin vielä, että kun saadaan kohta ensimmäinen teknisen tutkinnan raportti, niin milloin siihen reagoidaan? Uskon, että Tolosen Sami tekee siitä vielä jonkin tiivistelmän.


– Niin varmaan, myönsi Mauri, mutta ei me sille yöllä mitään mahdeta. Otetaan sekin pöydälle huomenna yhdeksältä.


– Selvä. Lähden soittelemaan sinne Tampereelle. Olethan sinä yhteydessä aika lailla hetimiten Tampereen kollegaasi, että me tulemme vierailemaan todennä-köisesti heidän kentällään, mutta kaikella ystävyydellä.


– Kyllä kyllä, tunnen sieltä oikean miehen. Olen ollut jo sinne yhteydessä ja nakitin heidät vastaan Ilveksen bussia. He ottavat sieltä muutaman henkilön jo tänä iltana haastatteluun. Ja se paikallinen komisario, joka on siellä vastuussa, on meille kaikille tuttu Kari Nieminen. Karinhan täytyy olla jo eläkeiässä, mutta niin vain kuuluu olevan päivystävä rikoskomisario.


Simo naurahti. – Se mies ei jää eläkkeelle. Aikoo kuolla poliisisaappaat jalassa.


– Voi olla. No niin, lähdetään kaikki töihimme.

